“เอเชียเวลท์” คาด SET สัปดาห์นี้เคลื่อนไหวครอบแคบ 1,571-1,584 จุด หลังปัจจัยตปท.ยังกดดัน
"เอเชียเวลท์" คาด SET Index สัปดาห์นี้เคลื่อนไหวครอบแคบ 1,571-1,584 จุดหลังปัจจัยตปท.ยังกดดัน
7 ส.ค. 2560

นายวรุตม์ ศิวะศริยานนท์ กรรมการผู้จัดการ ฝ่ายวิเคราะห์หลักทรัพย์ บล.เอเชีย เวลท์ จำกัด กล่าวว่า สัปดาห์นี้คาดว่าดัชนีตลาดหุ้นไทย (SET Index) จะเคลื่อนไหวแบบ Sideways ในกรอบแคบระหว่าง 1,571-1,584 จุด โดยเริ่มมีข่าวบวกเข้ามา ทั้งตัวเลขการจ้างงานนอกภาคการเกษตร (Non-farm payrolls) ของสหรัฐฯ เดือน ก.ค. ออกมาดี รวมทั้ง อัตราการว่างงานของสหรัฐฯ ที่ปรับลดลง ในเดือน ก.ค.
ประกอบกับ การที่นาย แกรี่ โคห์น เลขาธิการสภาที่ปรึกษาทางเศรษฐกิจของประธนาธิบดีโดนัลด์ ทรัมป์ ของสหรัฐ ซึ่งคาดว่าจะเป็นตัวเต็งผู้เข้าชิงตำแหน่งประธานธนาคารกลางสหรัฐฯ (เฟด) ได้ออกมากล่าวว่านายทรัมป์ ยังคงจะปรับลดภาษีให้กับบริษัทจดทะเบียนของสหรัฐฯให้ได้ภายในปีนี้ ซึ่งเป็นบวกต่อตลาดอย่างยิ่ง จากที่ก่อนหน้านี้มีความกังวลด้านความมั่นคงทางการเมืองของนายทรัมป์ เนื่องจากวุฒิสภาแต่งตั้งคณะตุลาการสอบสวนข้อกล่าวหาการที่รัสเซียแทรกแซงการเลือกตั้งประธานาธิบดีสหรัฐในปีที่แล้ว ซึ่งอาจส่งผลให้การออกกฎหมายของนายทรัมป์ รวมทั้งมาตรการกระตุ้นเศรษฐกิจต่างๆ จะล่าช้าออกไป
นอกจากนี้ เศรษฐกิจโลกกำลังมีแนวโน้มที่ดีอย่างชัดเจน อีกทั้งตลาดคาดการณ์ว่าผลประกอบการบริษัทจดทะเบียนของสหรัฐฯในไตรมาสที่ 2/60 จะเติบโตแรงราว 12%  ยุโรป เติบโต 22% และจีนก็จะออกมาดีเช่นกัน ซึ่งน่าจะสามารถช่วยหนุนตลาดหุ้นให้ไปต่อได้
อย่างไรก็ตาม การที่รัฐสภาสหรัฐฯ และสหประชาชาติ (UN) ออกมาตรการลงโทษเกาหลีเหนือเพิ่มเติมเมื่อวันเสาร์ที่ผ่านมา ตลอดจนท่าทีของเกาหลีเหนือที่น่าจะยังคงทดลองยิงขีปนาวุธและอาวุธนิวเคลียร์อีก ทำให้ความกังวลของตลาดยังคงอยู่ จึงทำให้แม้ตลาดหุ้นจะปรับตัวดีขึ้นตามปัจจัยทางเศรษฐกิจ แต่ยังคงมีปัจจัยทางภูมิรัฐศาสตร์และการเมืองระหว่างประเทศที่ยังคงกดดัน
ด้านปัจจัยในประเทศ ยังคงต้องติดตามผลประกอบการบริษัทจดทะเบียน ไตรมาส 2/60 ซึ่งคาดว่าจะชะลอตัว หลังจากการที่ธนาคารกรุงไทย (KTB) ต้องตั้งสำรองเพิ่มเผื่อหนี้สงสัยจะสูญเพิ่มอย่างมากจากกรณี EARTH
ด้านกลยุทธ์การลงทุน ยังคงแนะนำให้ลงทุนหุ้นปัจจัยพื้นฐานดี สำหรับ Trading Idea สัปดาห์นี้แนะนำ”ซื้อ” หุ้น บมจ.โทรีเซนไทย เอเยนต์ซีส์ (TTA) ที่ราคาเป้าหมาย 13.00 บาท จากการฟื้นตัวอย่างต่อเนื่องของค่าระวางเรือ (BDI) โดยปรับตัวสูงขึ้น 25% จากเดือน มิ.ย. มาอยู่ที่ 1,032 จุด หลังจากลงไปถึงจุดต่ำสุดของรอบนี้ที่ 820 จุด ท่ามกลางไฮซีซั่นของการส่งออก จากการที่ตัวเลขด้านการผลิต (PMI) ของทั้งโลกดีขึ้น ทั้งสหรัฐฯ จีน และญี่ปุ่น ตามการฟื้นตัวของเศรษฐกิจโลก ส่งผลให้ราคาสินค้าโภคภัณฑ์สำคัญ ๆ ทั้ง ถ่านหิน เหล็ก
รวมทั้งค่าระวางเรือปรับตัวดีขึ้นตามค่าเฉลี่ย BDI ไตรมาส 1/60 และ 2/60  อยู่ที่ 945 และ 1,006 จุดตามลำดับ ซึ่งเริ่มเข้าสู่ทิศทางที่เราคาดการณ์ไว้อย่างระมัดระวัง BDI เฉลี่ยที่ 1,000 จุดในปี 60 และ 1,200 จุดในปี 61 ซึ่งพลิกจากระดับ 673 ในปี 59 และ 718 ในปี 58 เมื่อดัชนี BDI มีทิศทางที่ดีขึ้น บจ.ต่าง ๆ จะเริ่มทำสัญญาเช่าเรือระยะยาวมากขึ้น
“เราคาดธุรกิจเดินเรือของ TTA จากที่ขาดทุน 418 ล้านบาทในปี 59 กลับมามีกำไรในปีนี้ราว 1.54 พันล้านบาทในปี 60 โดยกำไรราว 50% มาจากเดินเรือ ส่วนที่เหลือเป็นธุรกิจเรือสำรวจขุดเจาะ ปุ๋ยในเวียดนาม และเทรดดิ้งถ่านหิน และเราคาดว่ากำไรสุทธิจะเพิ่มขึ้นอีก 14% เป็น 1.76 พันล้านบาทในปี 2561 โดยราคาเป้าหมายของเราอยู่ที่ 13.00 บาทซึ่งอิงค่า PBV ที่ 1.1 เท่าปี 2560 เทียบกับ PBV ปัจจุบันที่ต่ำเพียง 0.8 เท่า จุดเด่นของ TTA คือ BV ที่มีอยู่ในปัจจุบันคิดเป็นเงินสดมากถึงราว 5.3 บาทต่อหุ้น  ยังมี upside 48%” นายวรุตม์ กล่าว
ด้าน Technical TTA ระยะสั้นนั้นมีเป้าหมายแรกอยู่ที่ 11 บาท และมีเป้าหมายเบื้องต้นอยู่ที่ 13.40 บาท  โดยมีแนวต้านที่ 8.80, 8.90 และ 8.95 บาท และมีแนวรับที่  8.70, 8.65, และ 8.55 บาท